text:
частни сертификати за управление на гори и за контрол на веригата за проследяване, и тези, които притежават дървесни насаждения за търговски цели.
 5.1. Продукти от дървен материал, включени в LAS.
 LAS обхваща всички изделия, описани в приложение I към настоящото споразумение. В член 102 от LFAPVS се забранява износът на определени продукти от дървен материал, като се уточнява, че дървеният материал от широколистни видове от естествени гори може да се изнася само като преработено дърво. Следователно износът на обли греди или грубо издялан дървен материал с приблизителна форма на квадрат или правоъгълник от тези видове не е разрешен.
 Макар че дървесина на трупи или грубо издялан дървен материал от тези видове не подлежат на износ, те са обхванати от LAS, независимо от степента, в която са преработени.
 Продукти от дървен материал, които не са изброени в приложение I към настоящото споразумение, не подлежат на процедурата за издаване на разрешителни FLEGT, когато се изнасят за Съюза. Вносителите на такива продукти от Хондурас към Съюза трябва да положат дължимата грижа в съответствие с Регламента No 995/2010 на Европейския парламент и на Съвета от 20 октомври 2010 г. за определяне на задълженията на операторите, които пускат на пазара дървен материал и изделия от дървен материал (4), за да докажат, че тези продукти са законни.
 5.2. Пазари в обхвата на LAS
 LAS ще се прилага за продукти от дървен материал, които се реализират на всички пазари, било то външни или вътрешни. Въпреки това от гледна точка на усилията за прилагане на LAS пазарите са разграничени по приоритет, както следва:
 —
 Пазар на Съюза: Законността на изделия, които се изнасят за пазара на Съюза, ще се проверява и удостоверява, както е предвидено в настоящото споразумение, съгласно което разрешителното FLEGT става задължително веднага щом бъде потвърдено, че схемата на разрешителни FLEGT може да започне да функционира съгласно процедурата, описана в приложение VII.
 —
 Други международни пазари: Законността на продуктите за износ ще се проверява, както е предвидено в настоящото споразумение, независимо от държавата на местоназначение на износа, а тяхната законосъобразност ще се доказва с разрешително H-Legal.
 —
 Вътрешен пазар: Законността на изделията, които се реализират на вътрешния пазар, ще се проверява, както е предвидено в настоящото споразумение, а законосъобразността на операторите, които ги притежават, ще се удостоверява със сертификати за съответствие със законовите изисквания.
 Във всички тези фази от прилагането на LAS ще се предприемат мерки за предотвратяване на влизането на дървесина с неизвестен или незаконен произход във веригата на доставки в сектора на горското стопанство. Прилагането на LAS ще бъде подсилено чрез мерките, включени в приложение VIII.
 5.3. Източници на дървен материал в обхвата на LAS
 Източниците на дървен материал, които са обхванати от LAS, се делят на следните категории:
 5.3.1. Дървен материал, добиван на територията на страната
 Дървеният материал, добиван на територията на страната, идва от следните източници:
 1.
 Гори, естествени или залесени.
 2.
 Области, в които са създадени агролесовъдни системи, т.е. естествени или засадени дървета, съчетани с други растителни видове като кафе и какао или други селскостопански култури.
 3.
 Разпръснати иглолистни или широколистни


text:
дървета извън горите.
 Дърводобив може да се извършва в широколистни или в иглолистни гори, независимо кой владее земята, на която се намират те. Дърводобивът е разрешен, когато се извършва по един от следните начини:
 —
 Съгласно план за управление на горите и годишни оперативни планове към него, одобрени от ICF, от:
 —
 бенефициери от общността, които имат групови договори за управление на гори (общностни договори за управление на гори, CMFC);
 —
 индивидуални бенефициери на договори за управление на гори; и
 —
 собственици на частни, общински (ejido), национални и държавни горски площи.
 —
 Съгласно специален план за агролесовъдни системи и годишен план за контролирана сеч към него — за собствениците на агролесовъдни системи, разположени върху частна и общинска (ejido) земя.
 —
 Съгласно спасителен план за добив в гори, засегнати от природни бедствия, вредители или болести, обществени и/или частни строителни проекти и промени в растителността на земи, ползвани за селскостопански цели. Спасителните планове за местности, в които ще се осъществяват обществени или частни строителни проекти или промени в растителността на земи, ползвани за селскостопански цели, подлежат на оценка на въздействието върху околната среда преди издаването на сертификат за екологично съответствие от MiAmbiente. Спасителни планове, свързани с промени в растителността заради временни или постоянни земеделски култури, се прилагат само за земеделски земи. Съгласно член 93 от LFAPVS естественото предназначение на горските площи трябва да бъде запазено и спазвано в съответствие с политиките и правните норми за планиране на земеползването. Наред с това с член 294 от Правилника за прилагане на LFAPVS се забраняват промени в растителността на гори с планове за управление, в които се извършва дърводобив, както и на земи с голям потенциал за развитие на горско стопанство. Проверката на продукти от дървен материал, добити вследствие промяна в земеползването на парцела, е описана по-подробно в раздел 7.7 от настоящото приложение.
 —
 Съгласно план за възстановяване — за добив на странични продукти от дървесина, обхванати от вече издадени разрешителни (ГОП, ГПКС, разрешителни за дърводобив от сертифицирани горски насаждения и спасителни планове).
 —
 Разрешителни за дърводобив от сертифицирани горски насаждения (APC), заверени от ICF.
 Разпръснатите дървета извън горите, които се намират главно в жилищни и животновъдни райони, традиционно са основният източник на дървен материал за дърводелските цехове. В Хондурас обаче все още няма законови разпоредби, регулиращи дърводобива от тези дървета с търговска цел, поради което в приложение VIII бе включена допълнителна мярка по този въпрос. Когато тези законови разпоредби влязат в сила, те ще бъдат включени в съответния показател от таблиците за законност съгласно процедурата, предвидена в раздел 4 от приложение II.
 Този източник на дървен материал ще бъде включен в LAS още преди актуализирането на таблиците за законност, като операторите от сектора на горското стопанство, които добиват дървен материал от него, трябва да прилагат всички останали изисквания на LAS.
 5.3.2. Вносен дървен материал
 Физическите и юридическите лица, които внасят дървен материал, трябва да прилагат процедури за надлежна проверка, за да докажат, че рискът от незаконни действия по отношение на внесения дървен материал е незначителен и че износителите от страната на добив спазват закона.

type: contracts

jurisdiction: EU


text:
Обхватът на тези процедури за надлежна проверка ще бъде определен по време на подготвителната и организационната фаза на настоящото споразумение; в приложение VIII е включена допълнителна мярка относно прилагането на процедурите за надлежна проверка в Хондурас.
 5.3.3. Дървен материал извън обхвата на LAS
 Следните два вида дървен материал не са включени в обхвата на LAS и няма да бъдат предмет на схемата на разрешителни FLEGT:
 —
 Транзитно преминаващ дървен материал
 Транзитно преминаващ дървен материал от трети страни или временно влизащ в Хондурас с една транзитна декларация дървен материал, чието крайно местоназначение е друга държава. Той трябва да бъде обозначен и да се съхранява отделно от веригата на доставки на произведения в Хондурас или вносния дървен материал. Транзитно преминаващият дървен материал не се включва в обхвата на LAS и следователно за него не може да бъде издадено разрешително за износ FLEGT или H-Legal.
 В раздел 7.5 е обяснено как ще функционират механизмите за контрол на транзитното преминаване на тези изделия, за да се гарантира, че те няма да попаднат във веригата на доставки на вътрешния пазар.
 —
 Конфискуван дървен материал
 Извън обхвата на LAS попадат продуктите от дървен материал, конфискувани поради нарушения на законодателството на Хондурас или неспазване на задълженията за надлежна проверка — в случай на вносен дървен материал. ICF и силите за сигурност са оправомощени при такива нарушения да провеждат необходимото разследване с цел наказателното им преследване чрез прокуратурата. В раздел 7.6 е обяснено какво се случва с иззетия или конфискувания дървен материал.
 5.4. Предмет на дейност на операторите, включени в LAS
 Съгласно настоящото споразумение „оператор“ е всяко физическо или юридическо лице, което извършва дейности в производствената верига на горското стопанство. Предметът на дейност на операторите, обхванати от LAS, е описан в таблица 1.
 Таблица 1.
 Предмет на дейност на операторите в сектора на горското стопанство.
 Оператор
 Предмет на дейност съгласно LAS
 1.
 Собственик на частна горска площ (включително общности на коренното население с актове за собственост върху земята) и на обществена гора (общини)
 Кандидатства за или предоставя доказателство за владение на земята.
 Преди извършване на дърводобивни дейности внася за одобрение в ICF план за управление на горите и съответните годишни оперативни планове, спасителен план или план за възстановяване.
 Кандидатства пред ICF за издаване на разрешително за превоз на добития дървен материал и докладва за използването на вече издадени разрешителни за превоз, вписани в базата данни SIRMA.
 Предоставя доказателства, че са спазени принципите на доброволното, предварително и информирано съгласие, ако е приложимо.
 2.
 Собственик на територия с агролесовъдна система
 Внася за одобрение PESA и ГПКС за дърводобива в рамките на агролесовъдна система. Кандидатства пред ICF за издаване на разрешително за превоз на добития дървен материал и докладва за използването на вече издадени разрешителни за превоз, вписани в базата данни SIRMA.
 3.
 Собственик на горски насаждения
 Кандидатства пред ICF за сертифициране на горските насаждения и за дърводобив от сертифицирани насаждения.
 Кандидатства пред ICF за издаване на разрешително за превоз на добития дървен материал и докладва за използването на вече издадени разрешителни за превоз, вписани в базата данни SIRMA.
 4.
 Ползвател/Владелец


text:
Въз основа процедури за узаконяване получава договор за ползване, който дава право на ползвателя/владелеца да извършва дейности по управление на горите. Изискванията, на които трябва да отговарят частните бенефициери на процедурата за узаконяване на националните горски площи, са упоменати в LFAPVS.
 Кандидатства пред ICF за разрешение за повторно залесяване на имота или за извършване на други дейности в областта на горското стопанство/околната среда.
 Кандидатства за сертифициране на насаждения, след това и за разрешение да добива дървесина от тях.
 5.
 Плодоползвател на горски площи (включително общностни групи)
 За извършване на дейности по управление на горите кандидатства за сключването на договор за управление на гори; а за извършване на дърводобивни дейности в горските площи внася за одобрение в ICF план за управление на горите, спасителен план или план за възстановяване.
 6.
 Изпълнител
 Нает от собственика на гори, когато последният не добива пряко дървения материал със собствени ресурси. Добива, тегли и превозва дървесината от гората до предприятия за първично производство на горски продукти или до складове за дървен материал, като може също така да я продава.
 Внася декларация в регионалната служба по горите, удостоверяваща, че е регистриран, и описва оборудването и основния персонал, с които разполага за извършване на дърводобивни и транспортни дейности.
 Отговаря за ползването на разрешителното за превоз (заверено от ICF) и на товарителницата (заверена от SAR). Бенефициерът или притежателят на разрешително за дърводобив, който наема подизпълнители, отговаря за спазването на приложимите разпоредби.
 7.
 Превозвач
 Предоставя услуги за превоз на товари, в този случай на дървен материал, независимо дали става дума за транспортирането на трупи от мястото на добиването им до предприятие за горски продукти или склад за дървен материал, или за преработени продукти от дървесина от предприятия за горски продукти до крайното местоназначение. По принцип превозвачът се наема от собственика на гората, изпълнителя или предприятието за горски продукти.
 За широколистни гори, към датата на влизане в сила на настоящото споразумение, превозвачът предоставя услугите си от момента, в който грубо издяланият дървен материал, добит от гората, е складиран извън нея в събирателен пункт и се транспортира оттам до предприятия за горски продукти или складове за дървен материал с превозни средства.
 Представя на властите документи, доказващи законността на транспортираните продукти (разрешително за превоз, заверена от SAR фактура и товарителница или фактура за превоз, според случая).
 8.
 Квалифициран лесовъд (TFC)
 Изготвя планове за управление на горите, специални планове за агролесовъдни системи и свързаните с тях годишни планове, спасителни планове и планове за възстановяване от името на собственика на гората.
 (Носи пълна отговорност за административното управление на изпълнението на годишните оперативни планове към плановете за управление на горите. За тази цел представя на ICF от името на собственика на гората меморандум за назначаване и одобрение и изпълнява функциите на администратор на годишния оперативен план.)
 Отговаря за спазването на техническите стандарти, регулиращи всички методи за дърводобив, които ръководи. Също така отговаря за представянето на месечни отчети за изпълнението на разрешителните за превоз, ползвани в гората, като предоставя подробна информация за добитата дървесина, подкрепена с копия на използваните разрешителни.
 9.
 Независим лесовъд (TFI)
 Изготвя планове за


text:
управление на горите, специални планове за агролесовъдни системи и свързаните с тях годишни планове, спасителни планове и планове за възстановяване.
 Отговаря за спазването на техническите стандарти, регулиращи всички методи за дърводобив, които ръководи. Също така отговаря за представянето на месечни отчети за изпълнението на разрешителните за превоз, ползвани в гората, като предоставя подробна информация за добитата дървесина, подкрепена с копия на използваните разрешителни.
 10.
 Износител
 Кандидатства пред ICF за издаване на разрешително FLEGT (за износ към Съюза) или разрешително H-Legal (за износ към други местоназначения) в зависимост от това къде ще се изпращат пратките.
 Кандидатства пред митническите власти за издаване на разрешително за износ, като прилага търговска фактура за внос, единна митническа декларация (DUA) и други документи, които доказват законността на изнасяния продукт както по отношение на ограниченията, свързани с общественото здраве, така и по отношение на тарифните и нетарифните разпоредби, включително сертификати по CITES, когато е приложимо.
 11.
 Вносител
 Кандидатства пред митническите власти за издаване на разрешително за внос, като прилага търговска фактура за внос, DUA и други документи, които доказват законността на внасяния продукт както по отношение на ограниченията, свързани с общественото здраве, така и по отношение на тарифните и нетарифните разпоредби, включително сертификати по CITES, когато е приложимо.
 Прилага механизми за надлежна проверка, за да се увери в законността на закупуваните продукти от дървен материал.
 12.
 Собственик на предприятие за първично производство на горски продукти
 Поддържа актуален регистър на входящите и изходящите продукти и внася в ICF месечни отчети за производството, с прикрепени към тях заверени фактури за продажба. Изисква издаването на фактури и подава в SAR месечни и годишни декларации за продажбите с прикрепени към тях заверени фактури за продажба и товарителници.
 Прилага механизми за надлежна проверка, за да се увери в законността на закупуваните продукти от дървен материал.
 Понастоящем не съществуват предприятия за първично производство на горски продукти от широколистна дървесина, тъй като дървеният материал се дяла грубо в четвъртита форма, преди да напусне гората, и се реализира на пазара посредством вторични предприятия за горски продукти или складове за дървен материал.
 13.
 Собственик на предприятие за вторично производство на горски продукти (включително дърводелски цехове и други микро-, малки и средни предприятия (MiPyME))
 Поддържа актуален регистър на входящите и изходящите продукти и внася в ICF месечни отчети за производството, с прикрепени към тях заверени фактури за продажба.
 Изисква издаването на фактури и подава в SAR месечни и годишни декларации за продажбите с прикрепени към тях заверени фактури за продажба и товарителници.
 Прилага механизми за надлежна проверка, за да се увери в законността на закупуваните продукти от дървен материал.
 14.
 Собственик на склад за дървен материал
 Поддържа актуален регистър на входящите и изходящите продукти и внася в ICF месечни отчети за производството, с прикрепени към тях заверени фактури за продажба.
 Изисква издаването на фактури и подава в SAR месечни и годишни декларации за продажбите с прикрепени към тях заверени фактури за продажба и товарителници.
 Прилага механизми за надлежна проверка, за да се увери в законността на закупуваните продукти от дървен материал.
 15.
 Работодател (в което и да


text:
е предприятие, принадлежащо към горните категории оператори)
 Регистрира служителите в Хондураския институт за социално осигуряване и спазва трудовото законодателство.
 6. ПРОВЕРКА НА СЪОТВЕТСТВИЕТО С ОПРЕДЕЛЕНИЕТО ЗА ЗАКОННОСТ
 Законността на продуктите от дървен материал, произхождащи от Хондурас, се определя въз основа на определението за тях, описано в приложение II.
 Проверката се извършва от правителствени агенции (ако е необходимо с използването на данни, предоставени от признати частни механизми за сертифициране, както е предвидено в раздел 8) и се състои в извършването на надлежни проверки за гарантиране на законността на продуктите от дървен материал.
 Проверката трябва да бъде достатъчно строга и ефективна, за да се гарантира установяването на всяко несъответствие с изискванията, определени в таблиците за законност, посочени в приложение II, на различните етапи от веригата на доставки за вътрешния пазар. Законността на вносен дървен материал, който постъпва в националната верига на доставки, също трябва да бъде обект на проверка.
 6.1. Принципи за проверка на законността
 По време на подготвителната и организационната фаза на настоящото споразумение страните чрез СКП ще одобрят актуализирано ръководство за проверка, съдържащо описание на методологията за проверка, която следва да се прилага за проверка на съответствието със законовите изисквания за всеки от показателите и способите за проверка, определени като ключови елементи при разработването на таблиците за законност. Във всеки показател е посочен органът или звеното на всяка институция, отговаряща за проверката, както и документите, които трябва да бъдат проверени. Освен това се посочва честотата, с която следва да се проверява показателят, както и местоположението на архивите, съдържащи информация и документи (на хартиен и електронен носител), които се съхраняват в различните институции в съответствие с техните области на отговорност.
 6.1.1. Институции, участващи в проверката на законността
 Проверката се извършва от ясно определени институции, които разполагат с достатъчни ресурси, системи за управление и обучен персонал, както и със стабилни и ефективни механизми за контрол на конфликта на интереси. Всички служители на дадена институция, ангажирани с проверката, притежават необходимите умения и опит, за да вършат работата си, и подлежат на надлежен контрол.
 ICF и другите институции, участващи в LAS, разполагат с необходимата организационна и функционална структура за проверка на съответствието на всички оператори с показателите за законност. Предвид обема на информацията, която ще бъде събрана в резултат на проверката на операторите, извършвана от всяка институция, както и предвид необходимостта тази информация да бъде съхранявана и актуализирана, резултатите от проверката ще се въвеждат в база данни, до която ще има достъп Звеното на ICF за проверка на законността. Това ще даде възможност на звеното за проверка да разполага във всеки един момент с цялата необходима информация за издаване и преглед на валидността на сертификатите за съответствие със законовите изисквания на операторите. За да бъде възможно събирането и актуализирането на такива данни, е необходима координация между институциите, както е описано в раздел 11.
 Потокът на данни между различните участници в LAS за проверка на съответствието със законовите изисквания е илюстриран на следващата диаграма:
 В таблица 2 са описани механизмите за проверка на съответствието със законовите изисквания, представени в предишната диаграма.
 Таблица 2.
 Описание на


text:
механизмите за проверка на съответствието със законовите изисквания.
 No
 Описание
 1.
 Оператор в сектора горското стопанство: физическо или юридическо лице, което извършва дейности по веригата на доставки на горски продукти.
 2.
 Подаване на заявление за способи за проверка (приложение II).
 3.
 Методология за създаване на способи за проверка от всяка институция. Някои способи за проверка се създават само веднъж, а други — периодично.
 4.
 Създаване на физически и/или електронни способи за проверка (приложение II).
 5.
 Методология за проверка. При установяване на случаи на несъответствие всяка институция прилага процедури за документиране, обработка, наблюдение и актуализиране на базата данни на Звеното за проверка на законността.
 6.
 Корективни или наказателни мерки при несъответствие със законовите изисквания, произтичащо от административно или служебно действие (приложение V, раздел 9).
 7.
 Събиране на данни за проверка на съответствието със законовите изисквания от всички участващи институции, като се използва геопорталът на SIRMA, SNIF и ICF и други инструменти на тези институции (приложение V, раздели 6 и 7).
 8.
 Подаване на заявление до Звеното за проверка на законността за издаване на сертификат за съответствие със законовите изисквания, с който се удостоверява законността на оператора (приложение V, раздели 6 и 7).
 9.
 Събиране на данни, съхранявани от Звеното за проверка на законността, за да се оцени съответствието на оператора с таблиците за законност и упражняваният от него контрол върху веригата на доставки. Ако заключението е положително, Звеното за проверка на законността издава сертификат за съответствие със законовите изисквания, с който се доказва пред купувачите на вътрешния пазар, че операторът е изпълнил изискванията на LAS (приложение V, раздели 6 и 7).
 10.
 Подаване на заявление до Звеното за издаване на разрешителни FLEGT за получаване на разрешително FLEGT или H-Legal, удостоверяващо законосъобразността на дейностите на оператора, така че операторът да може да изнася своите продукти на всеки пазар (приложение IV).
 11.
 Решение на Звеното за издаване на разрешителни FLEGT относно законосъобразността на оператора. Ако заключението на Звеното за проверка на законността е положително (т.е. операторът отговаря на всички изисквания на LAS), се издава разрешително FLEGT (за пазара на Съюза) или разрешително H-Legal (за други пазари), което служи като доказателство пред клиентите на международния пазар, че операторът е изпълнил изискванията на LAS. Ако решението е неблагоприятно, Звеното за издаване на разрешителни FLEGT уведомява заявителя (оператора) (приложение IV).
 12.
 Изготвяне на доклади за констатациите на независимите одитори на LAS, включващи заключения и препоръки към СКП, който носи отговорност за редовното публикуване на тези доклади (приложение VI).
 13.
 Изготвяне на доклади от извършени проверки на разрешителни за дърводобив и по-общо в сектора на горското стопанство от страна на организациите на гражданското общество, които се предоставят на СПК (приложение V, раздел 4.4.2).
 6.1.2. Процедури за проверка въз основа на таблиците за законност
 Ръководството, което ще бъде договорено от страните чрез СПК, ще съдържа описание на методологията, прилагана от участващите институции, които отговарят за цялостната или частичната проверка на даден показател. В ръководството ще бъде определен органът или службата, отговарящи за проверката, и действието, което те следва да предприемат, за да изпълнят тази задача. В ръководството ще


text:
бъде упомената също честотата на проверяване, която показва кога трябва да се прилагат способите за проверка; в него ще бъде уточнен и органът и службата, където ще се съхраняват копия от тази информация на хартиен и електронен носител.
 6.1.3. Съхранение на способите за проверка на законността
 Копия на хартиен носител и цифровите файлове с документацията за всеки способ за проверка се съхраняват във всяка институция, която отговаря за създаването на съответните способи. Тези „институционални“ архиви се съхраняват най-малко 10 години, както се изисква съгласно Закона за прозрачността и достъпа до обществена информация (LTAIP). В закона е предвидена също процедурата за обработване на информация (членове 30, 31 и 32) и е определено какво означава „обществена информация“ (член 3) и какво следва да се смята за поверителни лични данни (член 7) или за класифицирана информация (член 8).
 Предвид важното значение на законосъобразността и достоверността на способите за проверка, отговорните институции осигуряват съхраняването на физически и цифрови архиви за всеки способ за проверка. В интерес на прозрачността и ефективността на управлението на информацията институциите, ангажирани със способите за проверка, трябва да гарантират, че информацията в техните архиви ще се предоставя и на други организации — включително Звеното на ICF за проверка на законността — своевременно и ефективно, както и когато е необходимо. Наред с това всяка институция, имаща отношение към проверката на законността, трябва да се възползва от законите, подзаконовите актове и процедурите, които се прилагат в нейната сфера на компетентност, за да получава необходимата информация от операторите и да я съхранява в архивите си.
 6.1.4. Информационни системи и функционалности, свързани с проверката
 Компютърните системи, инструменти и протоколи, които вече съществуват или ще бъдат разработени за проверка на съответствието с показателите, залегнали в таблиците за законност, ще дадат възможност за събиране на данните от документални проверки и от проверки на място, както и за съпоставяне на данните по цялата верига на доставки на дървен материал. Основните компютърни инструменти и протоколи, използвани от институциите, участващи в LAS, са описани в раздел 3.2. В следващите параграфи са представени накратко съществуващите информационни системи, които подпомагат институциите при изпълнението на техните правомощия.
 В ICF:
 —
 Националната информационна система за горското стопанство (SNIF)
 Този компютърен инструмент може да бъде използван за поддържане на динамични бази данни с документация, доказваща собствеността върху частни, национални и общински гори, както и със сведения за предприятията за горски продукти и складовете за дървен материал. Системата съдържа информация за всички разрешителни за дърводобив, включително планове за управление, оперативни планове, спасителни планове, планове за възстановяване, специални планове за агролесовъдни системи и дърводобив от насаждения, сертифицирани от ICF. SNIF дава възможност да се проследи движението на дървения материал от операторите, които го добиват, през цялата верига на доставки.
 —
 Информационната система за проследяване на дървения материал (SIRMA)
 Този компютърен инструмент дава възможност да се проследи добивът на дървен материал и транспортните потоци въз основа на разрешителните за превоз, използвани с всяко разрешително за дърводобив. В системата се използва информация от SNIF за поддържане на регистър на разрешителните за превоз. Тя се използва за съпоставяне на


text:
информацията за регистрираните разрешителни за превоз от горите до предприятията за горски продукти с данните за входящите и изходящите продукти на всяко звено по веригата въз основа на месечните отчети, подавани от всеки оператор. Съхранението на информация дава възможност да се следят производството, дистрибуцията, продажбите и складовите наличности.
 —
 Геопортал
 На тази виртуална карта на горите в Хондурас се показват географското местоположение и площта на защитените зони, районите, стопанисвани въз основа на договори за управление, декларираните микробасейни, пътната инфраструктура, плановете за управление на горите и референтни карти. Геопорталът е свързан със SNIF. Тази информация се използва за определяне на маршрутите, по които се движи дървеният материал, и улеснява планирането на контролни пунктове за извършване на проверки по магистрали и в чувствителни точки от пътната мрежа. Когато бъдат създадени, новите модули на SNIF ще бъдат свързани с геопортала: регистър на спасителните планове, специалните планове за агролесовъдни системи, сертифицираните горски насаждения, предприятията за горски продукти и други.
 В SAR:
 —
 Електронна система за данъчни приходи (E-tax)
 Този портал осигурява достъп на данъкоплатците до формуляри за подаване на данъчни декларации. Системата дава възможност например да се сравнява информацията от месечните декларации за доходите, подадени от данъкоплатците, с месечните отчети, които операторите подават с ICF.
 —
 Система за данъчно и финансово управление (SAFT)
 Тази система повишава ефикасността, ефективността, навременността и прозрачността на общинската финансова администрация чрез автоматизирано и интегрирано управление на административните и финансовите процедури, предвидени в законодателството на страната. Системата улеснява прилагането на вътрешни механизми за контрол, дава възможност за интегрирано обработване на информация за общинските финанси и може да бъде свързана с други програми за извличането на статистически данни и цифрови карти.
 —
 Национален данъчен регистър (RTN)
 Всички физически и юридически лица и организации, както и образуванията без юридическа правосубектност, които извършват дейности, подлежащи на данъчно облагане, трябва да се регистрират в Националния данъчен регистър (RTN), поддържан от данъчните власти, както е предвидено в приложимото законодателство.
 Регистрационният номер на физическите лица в RTN съвпада с техния регистрационен номер в Националния регистър на физическите лица (RNP), като е добавена една допълнителна цифра, и е еднакъв през целия им живот. Юридическите лица трябва да бъдат вписани в RTN при тяхната регистрация или създаване.
 В IP:
 —
 Система за управление на националната собственост на Хондурас (SINAP)
 Това е информационна система, която служи като официална платформа на правителството на Хондурас за управление на информация, свързана с правата на собственост. SINAP съдържа различни подсистеми, сред които Единната регистрационна система на Хондурас:
 —
 Единна регистрационна система на Хондурас (SURE)
 Това е информационна система, създадена с цел да се модернизира постепенно процедурата за регистриране на имуществени права и права на собственост и поземленият регистър в цялата страна.
 В IHSS:
 —
 Система за социално осигуряване на Хондурас
 IHSS поддържа информационна система за осигурените лица (SICA), в която се съхраняват досиета на работодателите и служителите на вписаните предприятия. Географският обхват на IHSS е национален, с представителства и офиси във всички големи градове на страната.
 В MiAmbiente:
 —
 Опростена система за разрешителния режим в областта на околната среда (SLAS)
 Този инструмент е


text:
разработен с цел да осигури на предприятията гъвкав механизъм, който им дава възможност да започнат незабавно работа по даден проект, като им дава достъп до бърз преглед на правните норми, с които се забранява или изключва осъществяването на проекти на определени места в страната, предоставя задълбочен анализ на коефициента на въздействие върху околната среда за всякакъв тип проекти и определя автоматично всички мерки за намаляване на последиците, необходими за въпросния проект, в посочените географски координати, в които се предвижда той да бъде разположен.
 В INA:
 —
 Национален аграрен регистър (RAN)
 За Националния аграрен регистър INA разполага с документален регистър и географски бази данни, които дават възможност за наблюдение на земите с актове за собственост. Понастоящем институтът не разполага с информационна система или архитектура за релационно управление на бази данни, които да дават възможност за взаимодействие с други системи.
 В DARA:
 —
 Автоматизирана система за митнически приходи на Хондурас (SARAH)
 В тази система се използват най-съвременни технологии, които се основават на отворени стандарти и осигуряват лесен достъп до онлайн митнически услуги чрез стандартен браузър и връзка с интернет. Системата има и допълнителни приложения, които подпомагат управлението на митниците и допринасят за установяването на контрол, като същевременно улесняват международната търговия.
 —
 Електронна система за външна търговия на Хондурас (SECEH) с онлайн модул за одобряване на декларации за износ
 SECEH подкрепя експортния сектор, като дава възможност документите за износ, необходими за митническо оформяне на стоките, да се получат онлайн.
 —
 Система за международен транзит на стоки (TIM)
 Тази информационна система улеснява стандартните митнически процедури на граничните пунктове в Централна Америка, като оптимизира формалностите, свързани с движението на стоки, митническата обработка и карантинния режим, посредством един-единствен документ: единният документ за международен транзит на стоки (DUT).
 —
 Интегрирана система за външна търговия (SICE)
 Тази система осигурява статистически данни за външната търговия на клиентите на Централната банка на Хондурас (BCH) и предоставя информация съгласно Централноамериканската тарифна система (SAC) с висока степен на надеждност, тъй като данните се проверяват през няколко източника.
 По време на подготвителната и организационната фаза на настоящото споразумение ще бъдат разработени следните информационни инструменти:
 —
 Създаване на система за управление на информацията, документирана от ICF
 Тази виртуална библиотека ще даде възможност на ICF да организира, контролира и поддържа архив от документи, свързани със сектора на горското стопанство, като например закони, държавни стратегии и политики на централната власт, изследвания, споразумения, проучвания, доклади, конвенции, резервни копия на технически документи и други. Тази система трябва да бъде разработена с оглед постигане на целите за поддържане на онлайн пространство, където могат да се отправят запитвания и да се осигурява достъп на операторите до документална информация, необходима за вземането на решения. Създаването на тази система ще улесни процедурите за проверка, осъществявани от ICF, което е един от ключовите елементи на LAS. Поради това целта е системата да бъде разработена в краткосрочен план, по време на подготвителната и организационната фаза на настоящото споразумение.
 —
 Създаване на база данни на Звеното за проверка на законността
 За да може да проверява съответствието на операторите с показателите в таблиците за законност и


text:
с изискванията на LAS, Звеното за проверка на законността ще се нуждае от инструмент, който да получава и осъвременява информация и да осигурява достъп до институциите, участващи в прилагането на LAS, чрез взаимно свързване на базите данни, поддържани в информационните системи на тези институции. Създаването на тази база данни ще улесни процедурите за проверка и контрол по веригата на доставки, което е един от ключовите елементи на LAS. Поради това целта е базата данни да бъде разработена в средносрочен план, по време на подготвителната и организационната фаза на настоящото споразумение.
 —
 Създаване на информационна система за регистрация, управление и контрол в сектора на горското стопанство (SIRACOF)
 Тази система е предвидена в ENCTI и представлява компютърен инструмент за повишаване на ефективността при уреждането на формалности, подобряване на прозрачността на административните процедури и качеството на информацията в архивите и подпомагане на механизмите за контрол по цялата верига за създаване на стойност в горското стопанство —от гората, през преработвателните центрове до реализацията на продуктите на пазара. При разработването на SIRACOF бе постигнат значителен напредък със създаването и непрекъснатото модернизиране на системите, които са в основата ѝ и които подобно на SNIF, SIRMA и геопортала допринасят за управлението, обработката и предоставянето на основна информация.
 —
 Създаване на система за съхраняване на данни в STSS
 STSS ще се нуждае от система, която да му даде възможност да проверява съответствието на операторите с показателите в областите, за които отговаря.
 Подготвителната и организационната фаза на настоящото споразумение ще даде възможност да се идентифицират други модули или информационни системи, с които да се улесни още повече създаването, трансферът, взаимното свързване и управлението на информация, засягаща проверката на съответствието със законовите изисквания, при използване на наличните финансови, технически и човешки ресурси. Потребностите и възможностите ще бъдат анализирани по-подробно, за да се определи каква е най-подходящата степен на компютризация на системите във всеки отделен случай. Това означава, че списъкът на информационните системи за проверка на съответствието със законовите изисквания ще се разширява непрекъснато.
 6.1.5. Принцип на управление на риска при случаи на несъответствие с LAS
 Ограничаването на незаконните практики е основното предизвикателство пред прилагането на LAS. То изисква цялостен механизъм за управление на риска, който да се прилага по цялата верига на доставки. В случаите, когато властите не разполагат с необходимите ресурси, за да осигурят ефективна проверка с еднакъв интензитет и честота във всички области, проверката на съответствието със законовите изисквания, основана на риска дава възможност да се преодолее това ограничение.
 Управлението на риска при прилагането на LAS се състои в оценка на вероятността от възникване на всеки отделен риск и неговото въздействие върху законността на дървения материал. При тази оценка ще се вземат предвид резултатите от базовото проучване относно степента на съответствие на операторите, което е включено в приложение VIII. Естеството на риска се променя в зависимост от това къде и кога възниква той. Поради тази причина вземането на решения се основава на обективна и интегрирана методология, прилагана от ICF и от другите правителствени институции, и започва с категоризация на риска и определяне на критериите за вземане на решение


text:
в зависимост от обстоятелствата.
 Основните принципи за категоризацията на рисковете, които ще послужат като основа за вземане на решение как да се подходи към проверката на съответствието със законовите изисквания, ще бъдат представени в ръководството за проверка, за което отговаря СКП; след това ще бъде направен анализ на рисковете, свързани с незаконни практики, които биха могли да възникнат при прилагането на LAS.
 В процедурите за управление на риска по цялата верига на доставки ще бъдат взети под внимание следните незаконни практики:
 —
 материал от неизвестни източници и материал, добит без право на законна сеч, постъпващ в която и да е точка от веригата;
 —
 случаи, при които количеството на готово изделие с определени характеристики е по-голямо от съответния оригинален продукт или от количеството суровина със същите характеристики, добита от законни източници, използвани в процеса на производство или продажба на този вид изделия.
 Наред с това в процедурите за управление на риска ще бъдат взети под внимание придружаващите документи, доказващи законността на операторите и техния дървен материал, като признати сертификати от одобрени частни системи за сертифициране, както е определено в раздел 8.
 Предприеманите действия за контрол и проверка на съответствието със законовите изисквания ще се основават на така категоризираните рискове. Ще бъдат набелязани съвместни действия между институциите с цел да се повиши ефективността на управлението на място чрез взаимодействие между съществуващите информационни системи в страната.
 По този начин с управлението на риска се улеснява формулирането на национални стратегически цели и задачи за справяне с предизвикателствата при стопанисването на горите, които изискват особено внимание. То помага също така да се оцени дали институциите, отговарящи за проверката на законността по веригата на доставки на дървен материал, разполагат с достатъчни ресурси, или е необходимо да бъдат предприети други действия за преодоляване на слабостите.
 Що се отнася до управлението на риска при внос, в зависимост от степента на риск могат да се извършват митнически проверки на граничните контролно-пропускателни пунктове или да се предвидят процедури за инспектиране на пратките след митническото оформяне. Инспектирането след митническото оформяне може да се прилага при внос на пратки, съдържащи дървен материал. В съответствие с митническото законодателство митническите власти ще прилагат методи за управление на риска, за да определят обхвата, съдържанието и начина на инспектиране на внесените пратки след митническото оформяне.
 Последващото инспектиране на митническата документация и освободените от митницата стоки следва да се извършва в рамките на пет години от датата на регистрация на митническата декларация. Митническите власти и ICF работят в тясно сътрудничество за наблюдение и проверка на внасяния дървен материал, включително чрез редовни и систематизирани гранични и митнически проверки, както и в случаи на съмнения за риск.
 Управлението на риска при прилагането на LAS ще обхваща и системите за надлежна проверка на частните оператори, особено на вносителите, с цел да се сведе до минимум рискът от навлизане на незаконни дървен материал или продукти от дървен материал на вътрешния пазар.
 Както е определено в раздел 6.2, вторият ключов елемент на системите за надлежна проверка е всеки оператор да оцени риска от наличието на незаконен дървен материал в неговата верига


text:
на доставки въз основа на събраната информация за доставчиците на дървен материал и в съответствие с критериите, които ще бъдат определени в процедурите, подлежащи на разработване по време на подготвителната и организационната фаза на настоящото споразумение.
 Извършването на надлежна проверка от страна на частните оператори и процедурите на обществените институции за контрол, основан на риска, са включени в допълнителните мерки в приложение VIII. Процедурите, необходими за тяхното изпълнение, ще бъдат разработени, въведени и валидирани от СКП преди издаването на първото разрешително FLEGT.
 6.1.6. Одит на законността, водещ до издаването на сертификат за съответствие със законовите изисквания
 Чрез Звеното за проверка на законността ICF ще проверява съответствието на всеки оператор с показателите за законност, определени в приложение II, и с изискванията за веригата на доставки, посочени в настоящото приложение, като следва процедури, позволяващи издаване на сертификат за съответствие със законовите изисквания на всеки оператор в сектора на горското стопанство.
 С процедурите за одит на законността и за издаване на сертификати за съответствие със законовите изисквания трябва да се гарантира, че:
 —
 Продуктите от дървен материал са произведени по начин, който отговаря на всички изисквания, включени в определението за законност. Показателите и способите за проверка на съответствието с това определение трябва да се прилагат съгласно закона и да удостоверяват законността на оператора; не трябва да съществуват никакви доказателства за текущо нарушение.
 —
 С проверките, извършвани от участващите институции, се гарантира, че в продуктите се съдържа само дървен материал, добит по законен начин.
 —
 Одитът на законността се извършва от участващите институции чрез инспекции на място и включва контрол на документи и проверка на наличните бази данни на операторите.
 —
 Писмените доклади от този процес на проверка и валидиране се съхраняват в съответствие с процедури, които ще бъдат определени в подготвителната и организационната фаза на настоящото споразумение.
 Този процес на проверка води до издаването на сертификат за съответствие със законовите изисквания, който се връчва на заявителя и включва следните стъпки:
 Методология за създаване:
 1.
 Операторът подава заявление до Звеното за проверка на законността на ICF за издаване на сертификат за съответствие със законовите изисквания.
 2.
 Въз основа на годишния график на SIIAVA за осъществяване на одит на законността всяка институция проверява съответствието на оператора с приложимите разпоредби, за които отговаря, и уведомява Звеното за проверка на законността на ICF за резултата.
 3.
 Звеното за проверка на законността на ICF анализира способите за проверка, с които разполага, заедно с докладите от проверката на съответните институции.
 4.
 Звеното за проверка на законността оценява дали операторът отговаря на всеки един от показателите в таблиците за законност и на изискванията на LAS.
 5.
 Ако операторът отговаря на всички тези изисквания, Звеното за проверка на законността приключва одита, като издава на оператора сертификат за съответствие със законовите изисквания.
 Методология за проверка:
 По искане на ICF или на всяка друга институция, която има интерес, Звеното за проверка на законността проверява в SIRMA, в SNIF или в друга информационна система, която ще бъде определена по време на подготвителната и организационната фаза на настоящото споразумение, за да се увери дали операторът


text:
има валиден сертификат за съответствие със законовите изисквания. Наличието на валиден сертификат се проверява и всеки път, когато операторът подаде заявление до Звеното за проверка на законността, за да поднови своя сертификат за съответствие със законовите изисквания.
 Преди изтичане на срока на валидност на сертификата за съответствие със законовите изисквания операторът трябва да подаде заявление за подновяването или удължаването му. Когато кандидатства за удължаване на срока на валидност, заявителят трябва да приложи придружаващи документи, които обосновават необходимостта от удължаване (например ако очаква да получи способ за проверка от някоя институция), като подаде заявлението си своевременно и в съответствие с методологиите за изготвяне, които ще бъдат определени в ръководство, подлежащо на одобрение от страните чрез СКП. Звеното за проверка на законността анализира придружаващите документи и решава дали е уместно да издаде нов сертификат за съответствие, или да поднови или удължи съществуващия.
 Както е определено в раздел 8, в процедурата за издаване на сертификат за съответствие със законовите изисквания ще се вземат предвид признати сертификати, издадени чрез частни системи за сертифициране, одобрени от държавата в контекста на настоящото споразумение. На практика това може да доведе до намаляване на продължителността на проверките, необходими за да се установи дали даден оператор има право на сертификат за съответствие със законовите изисквания.
 Процедурите за издаване, подновяване и удължаване на срока на валидност на сертификати за съответствие със законовите изисквания, включително компонентите на административното досие, функционирането на системата за съгласуване на данните от различни участващи институции и процедурата за подновяване на сертификати за съответствие със законовите изисквания, ще бъдат описани в специален подзаконов акт на ICF по време на подготвителната и организационната фаза на настоящото споразумение и ще бъдат представени на СКП за одобрение.
 6.2. Задължения на операторите във връзка с проверката на законността
 Оператори в сектора на горското стопанство по цялата верига на доставки са длъжни да проверяват законността на продуктите, които купуват, като извършват надлежна проверка, както е определено в раздел 7.4.
 Надлежна проверка на закупения дървен материал трябва да се извършва както за продукти, закупени на вътрешния пазар, така и за вносни продукти. Макар проверката за законност да се отнася за конкретен оператор, чрез нея трябва да се докаже, че отделните доставчици на дървен материал също проверяват и документират законността на дървения материал, който купуват. Информация, класифицирана като поверителна, като например счетоводни или други данни, може да бъде изключена от обхвата на надлежната проверка, който ще бъде определен по време на подготвителната и организационната фаза на настоящото споразумение.
 Контролът, който следва да се осъществява от операторите за всеки закупен дървен материал във всяка точка по веригата на доставки, включва проверка на валидността, автентичността и съответствието на дървения материал с показателите, приложими за конкретния доставчик, включително съответствието от гледна точка на физическите характеристики на дървесината (включително вид и размери), за да се гарантира, че дървеният материал има законен произход. В случай на съмнения в законността на дървения материал операторите трябва да приемат мерки за намаляване на риска, преди да го закупят, както е определено в раздел 7.1.
 Ако даден доставчик има валиден сертификат за съответствие


text:
със законовите изисквания, издаден от Звеното за проверка на законността на ICF по установения ред, процедурата за надлежна проверка може да бъде ограничена до изискване на копие от този сертификат. Операторът обаче трябва да провери валидността и автентичността на сертификата за съответствие със законовите изисквания, като използва специалния инструмент на Звеното за проверка на законността, който ще бъде разработен по време на подготвителната и организационната фаза на настоящото споразумение.
 След като съберат необходимата информацията за съответствието на техните доставчици със законовите изисквания, операторите носят отговорност за нейното актуализиране.
 С надлежната проверка на съответствието, извършвана от операторите в сектора на горското стопанство, трябва да се гарантира, че:
 —
 Продуктите са произведени по начин, който отговаря на всички изисквания, включени в определението за законност; и че
 —
 са налице достатъчно контролни механизми, с които да се гарантира, че в продуктите се съдържа само дървен материал, добит по законен начин.
 7. ПРОВЕРКА ПО ВЕРИГАТА НА ДОСТАВКИ НА ДЪРВЕН МАТЕРИАЛ И ПРОДУКТИ ОТ ДЪРВЕН МАТЕРИАЛ
 Проверката по веригата на доставки на дървен материал и продукти от дървен материал, предвидена в настоящото споразумение, е сред отговорностите на ICF, който координира, заедно с другите институции, участващи в LAS, посредством SIIAVA.
 Веригата на доставки, която обхваща управлението, производството и движението на дървен материал и продукти от дървен материал от иглолистни и широколистни видове, включва следните критични точки, които са описани подробно в допълнения 1 и 2 към настоящото приложение:
 —
 Внос на продукти от дървен материал
 —
 Транзит на продукти от дървен материал
 —
 Инвентаризация на горите
 —
 Дърводобив, производство на дървесина на трупи или бичен дървен материал и складирането му в гората или в събирателни центрове.
 —
 За иглолистни гори:
 —
 Превоз на дървесина на трупи от гората до предприятия за първично производство на горски продукти.
 —
 За широколистни гори:
 —
 Превоз на нарязан дървен материал от гората до временни събирателни пунктове
 —
 Съхраняване на дървен материал във временни събирателни пунктове
 —
 Превоз на нарязана дървесина от временни събирателни пунктове до предприятия за първично производство на горски продукти
 —
 Предприятия за първично производство на горски продукти
 —
 Транспортиране на преработени продукти от дървен материал
 —
 Вторични предприятия за горски продукти
 —
 Складове за дървен материал
 —
 Издаване на разрешителни FLEGT и H-Legal
 —
 Износ на продукти от дървен материал
 —
 Конфискация на продукти от дървен материал.
 Към датата на влизане в сила на настоящото споразумение звената във веригата на доставки на широколистна дървесина са до голяма степен еднакви с тези за иглолистната дървесина. Съществуващите разлики са описани в допълнения 1 и 2 към настоящото приложение.
 7.1. Принципи за проверка по веригата на доставки
 Контролът върху веригата на доставки обхваща всички продукти, включени в настоящото споразумение, независимо дали са предназначени за вътрешния или за международния пазар, и се простира до всички звена във веригата на доставки, от инвентаризацията на горите и плана за управление до дърводобива, транспортирането, преработването, вноса и дистрибуцията на дървен материал както на вътрешния пазар, така и на външни пазари, включително в Съюза.
 За да осъществяват контрол върху веригата на доставки, ICF и другите


text:
участващи институции ще имат на разположение няколко автоматизирани информационни системи, някои съществуващи, други подлежащи на разработване, което ще даде възможност за събиране, организиране, съхраняване и обмен на информация както в рамките на администрацията на горското стопанство, така и с всички други институции и участници.
 Тези информационни системи ще включват инструменти за валидиране и съгласуване на информацията, която ще бъде достъпна за всички участващи институции и ще се ползва за проверка на законността на дървения материал на всеки етап от веригата на доставки.
 Проверката по веригата на доставки в рамките на LAS се основава на следните две действия:
 а)
 Проверка на законността на дървен материал, закупен от частни субекти
 Частният сектор играе съществена роля за намаляване на рисковете, свързани с незаконни практики при прилагането на LAS. Ангажиментът на частния сектор е свързан главно с установяването на механизъм за надлежна проверка с цел доказване на законността на продуктите, закупувани от частни оператори. Надлежната проверка е регламентирано задължение на частните оператори в рамките на LAS с цел е операторите да получат информация относно законността на източниците на дървения материал, който купуват, независимо дали продуктът е с вътрешен или с международен произход, да анализират потенциалните рискове и да предприемат подходящи мерки за намаляването им.
 Получената информация за законността на дървения материал може да включва документи, доказващи законния произход както на вносен дървен материал, така и на дървесина, закупена в Хондурас, като сертификати, издадени от частни системи за сертифициране, признати в Хондурас (съгласно процедурата, описана в раздел 8) — за дървен материал, добит в страната, или разрешителни FLEGT от страната на произход — за вносен дървен материал. Дървеният материал, обхванат от такива сертификати и разрешителни, автоматично се смята за не представляващ потенциален риск от незаконно поведение.
 ICF контролира спазването на изискванията за надлежна проверка от страна на операторите чрез одит на законността, който води до издаване на сертификат за съответствие със законовите изисквания, ако съответният оператор отговаря на условията. За тази цел в допълнителните мерки, описани в приложение VIII, е включено създаването на процедури и правни инструменти за прилагане на механизми за надлежна проверка както за вътрешния пазар, така и за вноса.
 б)
 Валидиране и съгласуване на данните за осъществяване на контрол върху веригата на доставки от страна на ICF
 За да се постигне ефективен контрол върху веригата на доставки, информацията от съществуващите компютърни системи на ICF (SNIF, SIRMA и геопортала) и на SAR (RTN и SARAH), които се прилагат и се допълват взаимно, както е описано в раздел 6.1.4., ще се ползва по интегриран начин. Комбинираните функционални характеристики на тези системи трябва да дават възможност за анализ чрез съпоставяне и валидиране както на качествени, така и на количествени данни, както следва:
 —
 данни, предоставени от операторите в сектора на горското стопанство, и данни от инспекции на място, въведени от ICF и от други институции (валидиране на данни), и
 —
 количествените данни от различните етапи от веригата на доставки, посочени в допълнения 1 и 2 (съгласуване на данни).
 Това съгласуване и валидиране ще се извършва на всеки етап от веригата на доставки в съответствие с


text:
процедури, които вече съществуват или ще бъдат преразгледани или разработени преди издаването на първото разрешително FLEGT.
 Съгласуването на информация с всяка от тези информационни системи позволява да се установят евентуални нередности и да се извършат проверки на горите, предприятията за горски продукти и складовете за дървен материал, които са засегнати от тях. В тези случаи ICF открива досие за разследване на случая и за налагане на административно наказание, ако е уместно, но може и да сезира прокуратурата, ако съществуват доказателства за престъпление.
 7.2. Идентифициране на продуктите от дървен материал
 Идентифицирането на продуктите от дървен материал улеснява тяхното наблюдение при придвижването им по веригата на доставки. Използват се различни подходи за идентификация на продукти от иглолистни и от широколистни гори. Поради физическите им характеристики трупите от иглолистни видове се идентифицират предимно чрез документи — разрешителни за дърводобив и разрешителни за превоз. За разлика от тях трупите от широколистни видове, обхванати от годишните оперативни планове, се идентифицират с номериране и описване на всяко дърво и дървесна трупа поотделно. Типът идентификация по цялата верига на доставки е описан подробно в допълнения 1 и 2 към настоящото приложение.
 7.3. Деклариране на информация за веригата на доставки от страна на операторите
 Веригата на доставки на дървен материал обхваща няколко типа оператори, които отговарят за подаването на необходимата информация до компетентния орган като доказателство за съответствие със законовите изисквания във всяко звено от веригата. Информацията, която всеки тип оператор трябва да подаде, е обобщена в таблица 1 от раздел 5.4, а подробности за нея са дадени в допълнения 1 и 2.
 7.4. Проверка на вносни продукти от дървен материал
 От ключово значение за гарантиране на законността по цялата веригата на доставки в LAS е да се потвърди законният произход на вносни продукти от дървен материал от държавата на дърводобив. Законността на внесените в Хондурас продукти от дървен материал се потвърждава чрез надлежна проверка, която включва:
 а)
 Забрана за внос в Хондурас на дървесина, смятана за незаконна съгласно националната правна рамка на страната или страните на произход;
 б)
 Отговорност на вносителя да гарантира законността на внесените продукти от дървен материал, като предприеме следните стъпки:
 i)
 Събиране на информация за законността на източника на дървения материал в страната или страните на добив и преработка;
 ii)
 Анализ на риска от незаконно поведение въз основа на информацията, събрана съгласно буква i); и
 iii)
 Намаляване на риска, определен съгласно точка ii).
 в)
 Правомощия на митническите власти да извършват проверки на законността на дървен материал от внос на граничния пункт при влизането му в страната или, при необходимост, на по-късен етап, когато вносните продукти вече се намират в Хондурас.
 Преди да бъде издадено първото разрешително FLEGT, ще се разработят специални законови актове относно проверката на вносните продукти от дървен материал, както и подробни процедури за надлежен контрол върху вноса на продукти от дървен материал от страна на частните оператори.
 7.5. Проверка на транзитно преминаващи продукти от дървен материал
 Продуктите от дървен материал, които преминават транзитно през Хондурас, трябва да бъдат обозначени и описани, да се съхраняват отделно от веригата на доставки на


text:
произведен в Хондурас или внесен дървен материал и да преминат през установените процедури за митнически контрол. Транзитно преминаващите продукти от дървен материал не се включват в обхвата на LAS и следователно за тях не може да бъде издадено разрешително FLEGT за износ от Хондурас.
 Транзитно преминаващите продукти от дървен материал трябва да бъдат проверени от митническите органи на Хондурас и класифицирани в SARAH като „международен транзит на стоки“. Държавата на произход, т.е. държавата, в която е бил нарязан и добит дървеният материал, трябва да бъде ясно посочена в товарителницата и в другите транспортни документи.
 Продуктите от дървен материал, които преминават транзитно през няколко държави, трябва да бъдат придружени от съответната единна митническа декларация и да могат да бъдат проследени документно за до всеки митнически орган, през който са преминали по време на транзита, като влизането им в Хондурас и излизането им към страната на местоназначение трябва да бъде отразено и в двата документа.
 По време на подготвителната и организационната фаза на настоящото споразумение Хондурас ще определи правните документи и други специфични митнически проверки, които ще се прилагат по отношение на транзитно преминаващи продукти от дървен материал. Преди издаването на първото разрешително FLEGT ще бъдат представени подробни процедури за третирането на този дървен материал.
 7.6. Проверка на конфискувани продукти от дървен материал
 Съгласно LFAPVS конфискуваните продукти от дървен материал се регистрират в LAS, но не могат да постъпят повторно във веригата на доставки, освен ако се ползват изключително за социални цели, по-специално за производство на училищни мебели.
 Съгласно член 106 от LFAPVS, с измененията към него, ICF и другите компетентни органи (прокуратурата, Националната предохранителна полиция и въоръжените сили на Хондурас) имат право да конфискуват продукти от дървен материал или странични продукти, които са добити или се транспортират в нарушение на приложимите законови разпоредби.
 След издаване на експертно становище и документ за освобождаване на продукта от страна на прокуратурата ICF разпределя конфискуваните продукти от дървен материал или странични продукти между затворите или техникумите в страната, които трябва да използват дървесината изключително за производство на училищни мебели, които след завършването им трябва да бъдат предадени на Министерството на образованието.
 ICF отразява всяко конфискувано количество в LAS, като вписва подробно мястото на конфискация и произхода на дървения материал, името на нарушителя, обема на конфискувания дървен материал по вид и получателя на пратката. За тази цел в приложение VIII е включена допълнителна мярка, предвиждаща разработване на нови специални модули в SIRMA.
 7.7. Проверка на продукти от дървен материал, добити вследствие промяна в земеползването на парцела
 Продукти от дървен материал, добити вследствие надлежно разрешена промяна в земеползването на парцела, могат да влязат във верига на доставки. Разрешение за рязане или изсичане на всички дървета на определена територия може да бъде дадено в следните случаи:
 а)
 Гори, засегнати от природни бедствия, вредители или болести. Спасителен план може да бъде одобрен само когато дърветата са били изсечени по природни причини или са сериозно засегнати или поразени от вредители.
 б)
 Изграждане на обществена или частна инфраструктура. ICF може да даде разрешение за рязане или изсичане на дървета, които се


text:
налага да бъдат отстранени, за да се изградят линии за пренос на електроенергия, водопроводи или други обществени или частни обекти от обществен интерес, само след като MiAmbiente извърши оценка на въздействието върху околната среда.
 в)
 Дървета върху земеделска земя, чийто собственик иска разрешение за промяна в растителността, изсичане и дърводобив, за да ползва земята за животновъдство или за засяване на временни или постоянни култури. ICF може да даде разрешение за изсичане само след като MiAmbiente извърши оценка на въздействието върху околната среда. Разрешение за изсичане на дървета във връзка с промяна в растителността заради засяването на временни или постоянни селскостопански култури може да бъде дадено само за земеделски земи. Съгласно член 93 от LFAPVS естественото предназначение на горските площи трябва да бъде съхранено и спазвано в съответствие с политиките и правните норми за планиране на земеползването. Наред с това с член 294 от Общия правилник за прилагане на LFAPVS се забраняват промени в растителността на земи с голям потенциал за развитие на горско стопанство.
 Регионалната служба по горите проверява дали заявлението за промяна на земеползването не се отнася за земи, намиращи се в райони, в които дърводобивът е забранен съгласно член 157 от Общия правилник за прилагане на LFAPVS. Ако заявлението за промяна на земеползването не се отнася за такива земи, ICF разрешава изсичането на дърветата и дърводобива, като издава разрешително за дърводобив наричано „спасителен план“, което е включено в таблиците за законност като показател 3.3.2. Операторите в сектора на горското стопанство трябва да имат такъв спасителен план, издаден от ICF, преди да пристъпят към дърводобив, независимо дали собственикът възнамерява да ползва дървения материал за търговски цели, или не.
 След изсичането на дърветата съгласно спасителния план може да бъде одобрен план за възстановяване, за да се разчистят останалите дървета от терена. Като цяло, в резултат на тези планове за възстановяване се добиват странични продукти като дърва за огрев и въглен. В редки случаи могат да бъдат добити малки парчета дялано дърво. Тези продукти от дървен материал могат също да влязат във веригата на доставки.
 По закон ICF не издава разрешителни за дърводобив от райони, които вече са били разчистени, като изключение се допуска единственото за спасителни планове за дървета, засегнати от вредители. Ако се установи, че дадена площ е изсечена, без да има одобрен спасителен план, освен ако става дума за дървета, засегнати от вредители, ще бъде подаден сигнал до прокуратурата за престъпление срещу горското стопанство. В този случай дървеният материал не може да влезе във веригата на доставки.
 8. ПРИЗНАВАНЕ НА ЧАСТНИ МЕХАНИЗМИ ЗА СЕРТИФИЦИРАНЕ
 В Хондурас съществуват частни механизми за сертифициране на управлението на широколистни и иглолистни гори, както и на системи за контрол на веригата за проследяване. Ако бъдат признати и одобрени от правителството в рамките на настоящото споразумение, би било целесъобразно тези механизми за сертифициране на управлението на гори, на вериги за проследяване и на други подобни системи, които биха могли да се появят — било то международни или национални — посредством сертификати, издадени от независими акредитирани организации, да се приемат като средство за установяване на


text:
законосъобразността на сертифицираните оператори, за да се избегне дублиране на усилията за проверка и да се ускори издаването на сертификати за съответствие със законовите изисквания на тези оператори.
 За да може частните системи за сертифициране да бъдат признати от правителството, трябва да съществува гаранция, че прилаганите от тях механизми обхващат всички изисквания, залегнали в таблиците за законност на настоящото споразумение, както и изискванията по отношение на веригата за проследяване, установени в LAS. Ако механизмите, използвани от частните системи за сертифициране, обхващат само подгрупа от показатели и способи за проверка, залегнали в таблиците за законност към настоящото споразумение, те ще бъдат признати и одобрени от правителството само за тази подгрупа показатели и способи за проверка. Проверките на веригата за проследяване, които се извършват чрез частни системи за сертифициране, също трябва да бъдат в достатъчна степен съобразени с разпоредбите на LAS, за да се гарантира съответствието им със законовите изисквания.
 Редът, условията и формата на признаване ще се определят по време на подготвителната и организационната фаза на настоящото споразумение и ще бъдат одобрени от СКП преди въвеждането им, независимо дали се отнасят за всички таблици за законност, или само за част от тях, и/или за системата за контрол на веригата за проследяване, предвидена в LAS, или за друга възможна комбинация.
 Основните насоки, които ще бъдат следвани, могат да бъдат обобщени, както следва:
 1.
 Оценка на стандартите на частни системи за сертифициране
 Чрез ICF правителството на Хондурас ще признава частни сертификати за законност, устойчиво стопанисване на гори и верига за проследяване, след като анализира насоките, критериите и процедурите за проверка, прилагани от независими частни сертифициращи организации, които са акредитирани от самите частни системи за сертифициране, за да се гарантира, че в тях действително са обхванати всички изисквания, залегнали в таблиците за законност и в LAS.
 При поискване от страна на частна система за сертифициране ICF ще оцени насоките, критериите и процедурите, прилагани от тази система, за да определи дали съответстват на таблиците за законност и LAS.
 Наред с друго, при оценката ще се анализира способността на всяка система за сертифициране да осъществява системен контрол на операторите чрез своите независими акредитирани организации и ще бъдат разгледани по-общи аспекти на качеството на системата като нейната прозрачност при предоставянето на информация и данни, достъпът на обществеността до заключенията от одита и наличието на актуална база данни за притежателите на частни сертификати.
 След тази оценка ще бъде изготвен доклад, който ще се публикуван и ще бъде обществено достъпен.
 2.
 Одобряване на частни системи за сертифициране от държавата
 Ако резултатът от оценката, описана в параграф 1 от този раздел, е положителен, изпълнителният директор на ICF от името на Република Хондурас ще обяви публично, че частната сертификационна система е одобрена, като посочи, ако е необходимо, подгрупата показатели и способи за проверка, за които се отнася одобрението.
 3.
 Признаване на сертифицирани оператори от държавата
 Операторите, които имат сертификат, получен чрез одобрена частна система за сертифициране, ще бъдат признати от държавата за дейностите, обхванати от сертификата. За други дейности, които не са включени в сертификата, всеки оператор трябва да спазва изискванията,


text:
определени в таблиците за законност и в LAS. Независимо дали частната система за сертифициране се отнася до законността, управлението на гори или веригата за проследяване, одобрението ще бъде дадено за онези нейни елементи, които са оценени като съответстващи на разпоредбите на приложение II и на настоящото приложение, както е описано в параграфи 1 и 2 от този раздел. Одобрението ще зависи също от анализа на резултатите от периодичните одиторски доклади на частния сертифициращ орган за кандидатстващия оператор.
 4.
 Издаване на сертификати за съответствие със законовите изисквания на оператори с признат частен сертификат
 Оператори, които имат издаден признат частен сертификат за цялата им дейност и за всички показатели в таблиците за законност, автоматично получават сертификат за съответствие със законовите изисквания, който се издава от Звеното на ICF за проверка на законността. Сертификатът за съответствие със законовите изисквания се издава след проверка на валидността на действащ сертификат за съответствие, който предстои да изтече (в случай че операторът вече има такъв сертификат), както и след проверка на валидността и автентичността на признат частен сертификат и преглед на периодичните одиторски доклади на признат частен сертифициращ орган, удостоверяващи съответствието на оператора със законовите изисквания.
 Ако частният сертификат на оператора е издаден чрез признат частен механизъм за сертифициране, който не обхваща всички изисквания на таблиците за законност, сертификатът за съответствие със законовите изисквания ще бъде издаден само ако са спазени едновременно следните две условия:
 а)
 Периодичните одиторски доклади на частния сертифициращ орган удостоверяват съответствието на оператора с изискванията за законност, които присъстват както в частната система за сертифициране, така и в таблиците за законност.
 б)
 Институциите, участващи в LAS, са проверили съответствието на оператора с показателите в таблиците за законност и с изискванията на LAS, които не са обхванати от частната система за сертифициране.
 Ако оператор, който притежава признат частен сертификат, извършва други дейности, които са извън обхвата на сертификата, но попадат в обхвата на настоящото споразумение, сертификатът за съответствие със законовите изисквания ще бъде издаден само ако институциите, участващи в LAS, удостоверят съответствието на несертифицираните дейности на оператора със законовите изисквания.
 По този начин сертификати за съответствие със законовите изисквания могат да бъдат издадени на оператори, които са сертифицирани чрез одобрена частна система за сертифициране, без да е необходима специална проверка, за да се избегне или да се сведе до минимум — в случай на частично признати сертификати — дублиране на дейностите по проверка на законосъобразността на оператора.
 5.
 Внасяне на одиторски доклади на частен сертифициращ орган
 Операторите, притежаващи признати частни сертификати, трябва да внесат в Звеното за проверка на законността на ICF всички одиторски доклади, изготвени от частната система за сертифициране, както и информация за всяка промяна във валидността или обхвата на сертификатите, особено в случай на временно преустановяване или прекратяване на действието им. С това би следвало да се гарантира текущия контрол на съответствието на тези оператори със законовите изисквания, което ще позволи подновяване на техните сертификати в бъдеще.
 На свой ред признатите частни сертифициращи организации ще въведат в SNIF всички одиторски доклади за операторите, които сертифицират. Тези доклади ще бъдат ползвани от


text:
Звеното за проверка на законността за съпоставяне на информацията.
 Процедурите и насоките за оценка, одобрение и признаване на частните системи за сертифициране и на сертифицираните от тях оператори ще бъдат разработени по време на подготвителната и организационната фаза на настоящото споразумение. Процедурите за мониторинг на одобрението от страна на Звеното за проверка на законността, включително наблюдението на валидността на сертификатите и предприемането на коригиращи мерки по отношение на системите за сертифициране, също ще бъдат разработени по време на посочената фаза на настоящото споразумение. Всички тези документи ще бъдат обществено достъпни.
 9. РАЗГЛЕЖДАНЕ НА СЛУЧАИ НА НЕСЪОТВЕТСТВИЕ С LAS
 В LAS са определени конкретни мерки за установяване, регистриране и разглеждане на случаи на несъответствие с разпоредбите на системата от страна на участниците в сектора на горското стопанство. Несъответствие може да има, в случай че операторите във веригата на доставки се отклоняват от таблиците за законност и от изискванията на LAS, както и в случай че органите, участващи в LAS, не спазват процедурите за създаване и проверка.
 Когато една институция, извършваща преглед на документация или проверка на място, установи несъответствие на даден оператор с LAS, тя прави оценка, за да определи дали несъответствието представлява нарушение или престъпление. След това предприема подходящи мерки спрямо извършения незаконен акт, като препраща информацията на съответната компетентна институция за налагането на санкции. Същевременно компетентната институция уведомява Звеното на ICF за проверка на законността, което в зависимост от случая преустановява временно или възстановява валидността на сертификата за съответствие със законовите изисквания.
 Всички случаи на несъответствие със законовите изисквания се въвеждат в базата данни на Звеното за проверка на законността, която функционира като централен архив за съхраняване на информация и данни за случаите на несъответствие на операторите с изискванията на LAS и за корективните мерки или санкции, свързани с тези случаи. Тази база данни се поддържа и актуализира от всички институции, имащи отношение към изискванията на LAS, в зависимост от техните отговорности и сфери на компетентност.
 Когато несъответствието се класифицира като престъпление, на оператора не се издава сертификат за съответствие със законовите изисквания или разрешително FLEGT или H-Legal за съответната пратка с дървен материал, а по случая се завежда наказателно дело от страна на прокуратурата. В случай на нарушения отговорните институции налагат административни санкции (временно отнемане на разрешителни, глоби или обезщетения за нанесените щети), които могат да включват също забрана за издаването на сертификат за съответствие със законовите изисквания, разрешително FLEGT или разрешително H-Legal поне до отстраняване на нарушението чрез предприемането на мерки, които да доведат до решаване на случая. Всички случаи на несъответствие, които се отнасят до конкретна пратка, трябва да бъдат решени чрез отстраняване на несъответствието и заплащане на съответната глоба, преди да се даде разрешение за износ на пратката, независимо от нейното местоназначение.
 По време на подготвителната и организационната фаза на настоящото споразумение, преди да бъде издадено първото разрешително FLEGT, всички институции, участващи в LAS, ще определят различните категории несъответствие с изискванията на LAS и техните последици за издаването и валидността на сертификати за съответствие със законовите изисквания или на разрешителни FLEGT или H-Legal. СКП ще


text:
одобри категориите преди въвеждането им. Също така институции, които все още нямат установени механизми за разглеждане на случаи на несъответствие с LAS, ще приемат необходимите подробни насоки за тази цел, включително по отношение на евентуалното налагане на санкции.
 За да се координира информацията за случаите на несъответствие, която е налична в различните институции, към Звеното за проверка на законността ще бъде създадена база данни, в която тя ще се съхранява. На по-късен етап ще бъде решено каква част от информацията, съдържаща се в тази база данни, ще бъде обществено достъпна и как ще се осигурява достъп до нея.
 10. МЕХАНИЗМИ ЗА РАЗГЛЕЖДАНЕ НА ЖАЛБИ
 10.1. Въведение
 Механизмите за разглеждане на жалби ще бъдат прозрачни, ефективни и достъпни и ще се прилагат от органи, които са независими от тези, прилагащи процедурите за създаване и проверка, определени в таблиците за законност и в LAS. Посредством механизми, които вече съществуват или ще бъдат установени по време на подготвителната и организационната фаза на настоящото споразумение, ще се гарантира, че жалбите относно прилагането и функционирането на LAS и работата на участващите в нея организациите ще се обработват и разглеждат в съответствие с принципите определени в раздел 10.4.
 В рамките на тези механизми понятието „жалби“ включва: жалби, спорове, разногласия, конфликти или други подобни противоречия, заявени от участниците, които са пряко ангажирани с прилагането на LAS, както и от всички други субекти, които могат да бъдат засегнати от предприетите действия или взетите решения съгласно настоящото споразумение.
 10.2. Цели
 Целите на механизмите за разглеждане на жалби са следните:
 —
 да се документират, анализират и разрешават ефективно и в съответствие с предварително установени публикувани методологии всички жалби, подадени от заинтересованите страни;
 —
 да се даде възможност на засегнатите страни да поискат от съответните институции да отстранят грешки или пропуски;
 —
 да се допринесе за укрепване на ефективността на административните процедури;
 —
 да се укрепи надеждността и доверието във функционирането на LAS сред участниците и в обществото.
 Обхватът на всеки един от тези механизми ще бъде определен по време на подготвителната и организационната фаза на настоящото споразумение. Процедурите за получаване, подаване и разглеждане на жалби ще се основават на принципите, изброени в раздел 10.4., и ще бъдат разработени по време на подготвителната и организационната фаза на настоящото споразумение.
 10.3. Видове механизми за разглеждане на жалби
 В настоящото споразумение са определени най-малко четири вида механизми за разглеждане на жалби, които се различават в зависимост от участниците и сферите, които засягат.
 1.
 Механизми за разглеждане на жалби от институциите, участващи в LAS
 Посредством механизмите за подаване на жалби, които вече съществуват или се предвижда да бъдат разработени, всяка институция, участваща в LAS, ще получава жалби, отнасящи се до поведението на операторите или с поведението на нейните отдели, служби или звена, във връзка с аспекти от прилагането на LAS,. По-конкретно, механизмите на всяка институция трябва да позволяват разглеждането на жалби относно функциите и решенията на тази институция.
 Ако жалба, внесена посредством този механизъм, не бъде разгледана в предварително определения срок или ако решението по нея не отговаря на очакванията на жалбоподателя, той може


text:
да подаде възражение до SIIAVA.
 2.
 Механизъм за разглеждане на жалби от Звеното за издаване на разрешителни FLEGT
 В допълнение към механизма за разглеждане на жалби, посочен в параграф 1, ICF ще разработи втори механизъм за разглеждане на жалби от Звеното за издаване на разрешителни FLEGT. По този механизъм ще се разглеждат жалби относно разрешителните FLEGT и H-Legal, които изискват бърз отговор, като жалби за оспорване на решения, за неоправдани забавяния и други.
 Ако жалба, внесена посредством този механизъм, не бъде разгледана в предварително определения срок или ако решението по нея не отговаря на очакванията на жалбоподателя, той може да подаде възражение до SIIAVA.
 3.
 Механизъм за разглеждане на жалби за независими одити
 В рамките на независимия одит ще бъде създаден механизъм за получаване и разглеждане на жалби относно дейности и констатации, свързани с одита, и относно функционирането на LAS (методология за проверка, система за издаване на разрешителни и др.).
 Ако жалба, внесена посредством този механизъм, не бъде разгледана в предварително определения срок или ако решението по нея не отговаря на очакванията на жалбоподателя, той може да подаде възражение до СКП. Всички жалби, свързани с одита или с функционирането на LAS, ще се внасят в СКП за приемане, анализ и регистриране и за определяне съответните мерки за уреждането им.
 4.
 Механизъм за разглеждане на жалби на СКП
 СКП ще установи механизъм за разглеждане на жалби с оглед решаването на проблеми, набелязани от заинтересованите страни, по-специално по отношение на цялостните ангажименти по това споразумение, като прозрачност, достъп до обществена информация, подобряване на управлението, както и по отношение на въздействието на настоящото споразумение върху сектора на горското стопанство.
 Посредством механизма на СКП за разглеждане на жалби ще се разглеждат и възражения, подадени във връзка с жалби относно поведението на институциите, участващи в LAS, Звеното за издаване на разрешителни FLEGT и независимия одитор, които не са били уредени на съответните им нива.
 5.
 Участие на гражданското общество в механизмите за разглеждане на жалби
 CCF и организациите на гражданското общество ще осъществяват обществен контрол върху LAS и функционирането на настоящото споразумение като цяло. Същевременно те ще играят ролята на посредник и ще внасят официални и други жалби на различни участници във връзка с функционирането на LAS. За тази цел те ще имат достъп до необходимата информация за провеждането на съответните разследвания, като зачитат поверителността и професионалната тайна по отношение на тази информация. За да се осигури подходяща координация, те ще сключват споразумения за сътрудничество с ICF. Констатациите и препоръките от обществения контрол, както и официалните и други жалби ще се приемат и разглеждат на съответното равнище, след което ще се внасят в СКП за приемане и уреждане.
 6.
 Участие на CONADEH в LAS
 Съгласно Основния закон за Националната комисия по правата на човека (CONADEH), всички обществени и правителствени институции са длъжни да подкрепят разследванията или инспекциите на комисията като приоритетни и неотложни. Съответно, CONADEH може да получава жалби във връзка с функционирането на настоящото споразумение и ще има достъп до механизмите за разглеждане на жалби, прилагани от институциите, участващи в LAS и в настоящото


text:
споразумение като цяло.
 10.4. Установяване на механизми за разглеждане на жалби и ръководни принципи
 Редът и условията за установяването на процедури и въвеждането на механизми за разглеждане на жалби в организациите, получаващи жалби, и в СКП, трябва да се основава на следните принципи:
 1.
 Всички лица и организации, било то оператори в сектора на горското стопанство, заинтересовани страни или техни законни представители, имат право да подават жалби.
 2.
 Процедурите за подаване на жалби трябва да бъдат ясни, лесноразбираеми и обществено достъпни.
 3.
 Механизмите, въведени от институциите, трябва да бъдат лесно достъпни и трябва да покриват в достатъчна степен територията на страната чрез представителства, интернет страници или други подходящи средства.
 4.
 Формулярите за подаване на жалби трябва да бъдат лесни за попълване и да са съобразени с личните средства и умения на заявителите (грамотност, достъп до интернет и др.).
 5.
 В жалбите трябва да бъдат посочени най-малко основанията за оплакването и мястото, датата, институцията и операторът, към които се отнася жалбата, според случая.
 6.
 Когато ситуацията го налага, жалбите могат да бъдат подадени анонимно, като по този начин се гарантира, че самоличността на заявителя ще остане в тайна.
 7.
 В механизмите трябва да се избягва, доколкото е възможно, налагането на ограничения относно крайния срок, в който трябва да бъде подадена жалба.
 8.
 Чрез механизмите трябва да се гарантира, че жалбите ще се разглеждат веднага щом бъдат подадени от заявителя.
 9.
 Механизмите трябва да бъдат прозрачни по отношение на приемането и разглеждането на жалби и да гарантират, че жалбите ще се разглеждат своевременно и по подходящ начин.
 10.
 Вътрешните одитори на всяка участваща институция трябва да гарантират, че жалбите се разглеждат по подходящ начин и не се пренебрегват.
 11.
 Досиетата по подадени жалби не трябва да се коментират публично, докато не бъде взето решение и докато всички заинтересовани страни, включително организациите на гражданското общество, които ги подкрепят, не бъдат информирани за него.
 12.
 Преди публикуването на досиета по подадени жалби трябва да се помисли за безопасността на заявителя, включително за възможността анонимността му да бъде запазена, ако е уместно.
 13.
 Чрез въведените от институциите механизми трябва да се дава възможност за документиране на жалбите и да се гарантира, че те се разглеждат от длъжностни лица, които са различни и независими от пряко ангажираните с първоначалното решение, и не са техни подчинени. Институциите трябва също така да защитават длъжностните лица от евентуални репресии.
 14.
 Исканията на заявителите трябва да получат отговор или да бъдат надлежно разгледани. В случай че бъдат отхвърлени, причините за това трябва да бъдат надлежно обосновани.
 15.
 Ако жалба бъде отхвърлена или не е възможно да бъде решена на първо ниво, заинтересованата страна може да обжалва на по-високо ниво, както е определено в раздел 10.3., а в крайна сметка и пред компетентния правосъден орган.
 Ако дадена жалба е резултат от несъответствие с LAS, се прилагат условията, описани в раздел 9. Както е обяснено в раздел 10.2, процедурите за получаване, подаване и разглеждане на жалби ще се основават на принципите, изброени в този раздел, и ще бъдат разработени по време на


text:
подготвителната и организационната фаза на настоящото споразумение. В тези процедури, наред с други аспекти, ще бъдат определени крайните срокове за отговор на жалби и критериите за прозрачност, приложими към тези механизми. Протоколите и насоките относно механизмите за разглеждане на жалби и предприетите действия ще бъдат внесени в СКП.
 Всяка получена жалба ще бъде системно документирана и анализирана в съответствие с описаните по-горе механизми за разглеждане на жалби. ICF и другите участващи институции ще разработят специална база данни за документиране и наблюдение на жалбите в рамките на техните сфери на компетентност. Тази база данни ще бъде свързана с централната база данни на ICF за жалбите, както е определено в раздел 9.
 Механизмите за разглеждане на жалби ще се основават на тясно сътрудничество между всички заинтересовани страни, и по-специално с институцията, която е предмет на жалбата. За тази цел ICF ще сключи споразумения за сътрудничество с обществените институции, участващи в настоящото споразумение, за да се улесни обменът на информация, сътрудничеството, разглеждането на жалби и последващите мерки относно тях и по-специално, за да осигури своевременно предаване на информация, когато жалбата първоначално не е била подадена до компетентната институция.
 ICF също така ще сключи споразумения за сътрудничество с организации на гражданското общество, които проявяват интерес към функционирането на механизма на ICF, за да се гарантира съгласувано разглеждане и придвижване на жалбите и публикуване на окончателните доклади от разследването им по начин, допълващ работата на ICF и на другите обществени институции, участващи в LAS.
 Процедурите, насоките, изискванията и оценките на механизмите за разглеждане на жалби, както и споразуменията за сътрудничество, споменати по-горе, ще бъдат разработени и въведени в действие преди издаването на първото разрешително FLEGT.
 11. МЕХАНИЗМИ ЗА КОНСУЛТАЦИЯ, УЧАСТИЕ И КООРДИНАЦИЯ ВЪВ ВРЪЗКА С ПРИЛАГАНЕТО НА LAS
 Прилагането на LAS за продукти от дървен материал изисква участието на всички ангажирани институции с ясно определени роли и отговорности, съгласно правомощията, предоставени им от закона, за да се извлече максимална полза от тяхната специализация и взаимно допълване.
 За да се осигури ефективна координация, консултация и участие сред ангажираните институции, заинтересованите страни, държавата, частния сектор, гражданското общество и PIAH, тези групи се съгласяват да се стремят към постигане на консенсус по основни въпроси извън техните отговорности и компетенции.
 Тази координация може да бъде осъществена на две допълващи се нива: стратегическо и оперативно. Стратегическото ниво допринася за определянето на съвместни процедури за проверка, докато оперативното ниво допринася за практическото им прилагане, без ограничение върху участието на различните ангажирани страни.
 11.1. Съвместен комитет по прилагането (СКП)
 Това е най-висшият орган за координация между Хондурас и Съюза, който в съответствие с член 19 и приложение X към настоящото споразумение отговаря за надзора и наблюдението на прилагането на споразумението, включително за управлението на независимия одит. СКП подпомага също така диалога и обмена на информация между страните.
 Участието на заинтересованите страни от Хондурас в СКП трябва да отразява различните групи заинтересовани страни в сектора на горското стопанство на Хондурас: общественият и частният сектор, гражданското общество, коренното население, населението с африкански произход на Хондурас, местните общности, и други, когато е необходимо.
 Що се


text:
отнася до прилагането на LAS, СКП отговаря за разработването, одобряването и контрола на всички документи и процедури за проверка, посочени в настоящото приложение, определени от страните по време на подготвителната и организационната фаза и фазата на изпълнение на настоящото споразумение.
 Както е предвидено в член 14 от настоящото споразумение, посредством СКП страните също така одобряват график за изпълнение на настоящото споразумение. Освен плана за изпълнение на допълнителните и подкрепящите мерки, описани в настоящото приложение, в този график ще бъдат подробно описани етапите в прилагането на настоящото споразумение, договорени от страните, до издаването на първото разрешително FLEGT.
 11.2. Технически комитет
 Това е най-висшият координационен орган в Хондурас, в който участват всички заинтересовани страни: обществените институции, частния сектор, гражданското общество и PIAH. Техническият комитет има следните отговорности:
 —
 предоставя стратегически данни на СКП, за да улесни вземането на решения в подкрепа на ефективното прилагане на настоящото споразумение.
 —
 наблюдава процесите по изпълнението на настоящото споразумение въз основа на графика, договорен между страните.
 —
 следи за спазването на допълнителните мерки, определени в приложение VIII.
 —
 улеснява диалога и постигането на съгласие, като по този начин гарантира участието на всички страни, свързани с настоящото споразумение.
 —
 оказва влияние върху обществените институции и другите участници с цел по-бързото вземане на решения, свързани със спазването на настоящото споразумение.
 11.3. Междуинституционален секретариат за изпълнение на споразумението за доброволно партньорство за прилагане на законодателството в областта на горите, управлението и търговията (FLEGT-VPA) (SIIAVA)
 На стратегическо равнище Република Хондурас ще създаде чрез подходящ правен инструмент Междуинституционален секретариат за изпълнение на FLEGT-VPA (SIIAVA), в който ще участват представители на институциите от обществения сектор, имащи отношение към LAS. Този орган ще осигури форум за диалог и координация във връзка с прилагането на LAS.
 Посредством SIIAVA обществените институции ще координират действията си за въвеждане на механизмите за проверка, посочени в приложение II и в приложение V към настоящото споразумение, като по този начин ще гарантират прилагането на закона в конкретните области, включени в определението за законност и в LAS.
 Тези институции трябва да разполагат с необходимия капацитет, ресурси и средства за наблюдение и прилагане на LAS и следователно трябва да изградят капацитета на работещите в институциите и правителствените служби, отговорни за нейното прилагане. За тази цел в приложение VIII е включена специална допълнителна мярка за SIIAVA.
 За да се гарантира съответствие с показателите в таблиците за законност и с изискванията на LAS и да се наблюдава тяхното прилагане, институциите, участващи в SIIAVA, докладват периодично на SIIAVA и на Техническия комитет, ако е уместно, за напредъка в развитието и прилагането на LAS и за възникналите предизвикателства. SIIAVA взима под внимание тези периодични доклади от институциите, участващи в LAS, както и данни и информация за LAS, предоставени от различните звена и информационни системи на тези институции.
 За да се справи със системното нарушаване на изискванията, посочени в приложение II и в приложение V към настоящото споразумение, което води до престъпления срещу околната среда, SIIAVA анализира резултатите и от други механизми, прилагани в ICF и в останалите институции, участващи в LAS. Тези механизми включват мобилни


text:
екипи и постоянни контролни пунктове, Националните междуинституционални сили за сигурност (FUSINA) и Междуинституционалната работна група за борба с престъпленията срещу околната среда (FTIA), които действат с подкрепата на н Националната предохранителна полиция, Специалната прокуратура за престъпления срещу околната среда, Главната прокуратура, въоръжените сили на Хондурас и други.
 Освен това SIIAVA получава и взима под внимание докладите за обществения контрол, изготвяни от CONADEH, CCF и организациите на гражданското общество, както и жалбите относно функционирането на LAS, подадени от различни участници, които не са били решени от участващите в LAS обществени институции, както е предвидено в раздел 10. Тези жалби се разглеждат без отлагане и с дължимото внимание и се удостояват с незабавен отговор.
 SIIAVA изпраща предоставените от представителите на обществения сектор данни за подготовката, организацията и изпълнението на настоящото споразумение на СКП и на Техническия комитет. Правилникът за дейността на SIIAVA ще бъде разработен подробно в подготвителната и организационната фаза на настоящото споразумение.
 11.4. Национална стратегия за контрол на незаконната сеч и превоз на горски продукти (ENCTI) и връзката ѝ с настоящото споразумение
 Съгласно член 18, параграф 22 от LFAPVS ICF трябва да разработи и въведе Национална стратегия за контрол на незаконната сеч и незаконната сеч и превоз на горски продукти (ENCTI). ICF трябва също така да координира и да структурира дейностите на организациите, представляващи сектора на горското стопанство, защитените зони и дивата флора и фауна, като насърчава децентрализирано управление, основано на участието (член 18, параграф 5).
 Всички останали институции, както и организациите на гражданското общество, собствениците на гори, предприятията в горското стопанство в различно качество и с различен принос, местните общности, териториалните съвети, консултативните съвети на регионално, общинско и местно равнище и други икономически сектори, участващи в сектора на горското стопанство, ще бъдат поканени от ICF да участват активно в прилагането на ENCTI.
 В контекста на настоящото споразумение прилагането на ENCTI ще спомогне за контрола на незаконната сеч и незаконния превоз на горски продукти и ще осигури на ICF изпълнителен инструмент. Постигнатите резултати и препоръките, направени в рамките на ENCTI, ще бъдат представени от ICF на SIIAVA, органът, в който участници, ангажирани и с двата процеса, обединяват усилията си, допълват се взаимно и създават полезни взаимодействия за борба с беззаконието в сектора на горското стопанство. Особено важен ще бъде приносът на Специалната прокуратура за престъпления срещу околната среда (FEMA), на Главната прокуратура, на националната полиция, на въоръжените сили на Хондурас, на съдебната власт, на общините и на Националната комисия по правата на човека в Хондурас.
 В изпълнение на своята роля за осигуряване на координация между институциите, ангажирани с настоящото споразумение, SIIAVA ще анализира резултатите от ENCTI, представени от ICF, за да се справи със системните престъпления срещу околната среда и да възложи отговорности и дейности в тази област на участващите институции. Секретариатът ще предоставя също така информация за функционирането на мобилните екипи и постоянните контролни пунктове, както и за резултатите, постигнати от Националните междуинституционални сили за сигурност и от Междуинституционалната работна група за борба с престъпленията срещу околната среда.
 12. МЕРКИ ЗА НАСЪРЧАВАНЕ, ПОПУЛЯРИЗИРАНЕ, ЗАЩИТА И ОТСТРАНЯВАНЕ НА ПРОБЛЕМИ С